《怀寄披云峰诚上人》
宋代·曹汝弼

院高穷木盛，野极静无言。
险路通岩顶，香泉出石根。
微风飘磬韵，幽鸟啄苔痕。
常记相留夜，秋堂共听猿。

作者简介：曹汝弼，字梦得，号松萝山人，休宁（今属安徽）人。隐居不仕，真宗景德、大中祥符间与种放、魏野、林逋交游（《瀛奎律髓》卷四七）。事见明弘治《徽州府志》卷九《人物·隐逸传》。有《海宁集》，已佚。今录诗五首。